ประเพณีงานลอยกระทง ที่วัดไทยกรุงวอชิงตัน
เมื่อคืนวันเสาร์ที่ผ่านมา ชาวไทยในกรุงวอชิงตัน และรัฐใกล้เคียง ได้ร่วมกันจัดงานลอยกระทงเพื่อสืบสานประเพณีไทยขึ้นที่วัดไทยกรุงวอชิงตัน ด
แม้จะยังไม่ถึงกำหนดวันเพ็ญเดือน12 หรือขึ้น 15 ค่ำ เดือน 12 ตามจันทรคติ ที่จะมีการจัดงานลอยกระทงแบบในเมืองไทยซึ่งในปีนี้ตรงกับวันจันทร์ ที่ 2 พฤศจิกายนแต่ครั้งนี้ถือเป็นโอกาสเดียวที่ชาวไทยในกรุงวอชิงตัน และรัฐใกล้เคียงจะได้มีส่วนร่วมในบรรยากาศใกล้เคียงกับเทศกาลลอยกระทงของไทยมากที่สุด ด้วยการนำกระทงไปลอยกระทงในอ่างเก็บน้ำจำลองที่ทางวัดจัดขึ้นเป็นพิเศษนอกจากนี้ยังได้รับชมการแสดงแบบไทยๆ จากลูกหลานชาวไทยในอเมริกาที่ฝึกซ้อมการรำและการเล่นดนตรีไทยมาเพื่องานนี้โดยเฉพาะ คุณประพจน์ คุณวงศ์ผู้ช่วยเลขานุการคณะกรรมการอำนวยการวัดไทยกรุงวอชิงตัน บอกว่า สมาคมไทยกว่า 20สมาคมร่วมกันจัดงานอลยกระทงขึ้น เพื่ออนุรักษ์และสืบสานประเพณีไทยให้ชาวไทยในต่างแดนได้มีส่วนร่วมขณะเดียวกันยังเป็นโอกาสในการเผยแพร่ให้ชาวต่างชาติ ได้รู้จักงานเทศกาลที่สะท้อนวิถีชีวิตชาวไทยส่วนเหตุผลที่จัดงานก่อนล่วงหน้าก็เพื่อความเหมาะสมในด้านสภาพอากาศที่อุณหภูมิจะลดต่ำลงมากในช่วงเดือนพฤศจิกายนและอาจจะไม่สะดวกในการเดินทางมาร่วมงาน งานมีชาวอเมริกันจำนวนไม่น้อยที่เดินทางไปร่วมลอยกระทงอย่างสนุกสนาน และร่วมซึมซับประเพณีไทยไปด้วยโดยเฉพาะความหมายของงานลอยกระทงที่พวกเขาได้เรียนรู้ในครั้งนี้ คุณเดวิด แมทธิวส์ชาวรัฐแมรี่แลนด์ที่ บอกว่าประทับใจในความหมาย และบรรยากาศของงานลอยกระทงอย่างมาก และจะต้องหาโอกาสไปสัมผัสงานลอยกระทงที่เมืองไทยให้ได้ในอนาคต ขณะที่คุณบาร์บี้ ซิทคัฟชาวแมรี่แลนด์ บอก หลังจากเพิ่งปล่อยกระทงลงน้ำไปแล้วว่า เธออธิษฐานให้ญาติผู้ใหญ่ของเธอที่กำลังป่วยมีสุขภาพที่ดีขึ้น เพราะเธอได้ลอยสิ่งไม่ดีออกไปกับกระทงตามความเชื่ออย่างหนึ่งของประเพณีลอยกระทง งานประเพณีลอยกระทงที่วัดไทยกรุงวอชิงตันจัดต่อเนื่องมากว่า 4 ปีแล้ว โดยเน้นการจำลองบรรยากาศเทศกาลลอยกระทงแบบย้อนยุคและเปิดโอกาสให้ชาวไทยและสมาคมชาวไทยมีส่วนร่วมด้วยการจัดประกวดกระทงประเภทต่างๆและส่งตัวแทนนางนพมาศมาร่วมงาน เช่นเดียวกับการจัดการแสดงที่เน้นเอกลักษณ์ไทย ให้ผู้ร่วมงานได้ชมและสัมผัสบรรยากาศที่หาได้ไม่ง่ายนักในต่างแดน